Javaslat AZ EURÓPAI PARLAMENT ÉS A TANÁCS RENDELETE a 2368/2002/EK tanácsi rendeletnek Grönland kimberleyi folyamat tanúsítási rendszere végrehajtásában való részvétele tekintetében történő módosításáról /* COM/2013/0427 final - 2013/0198 (COD) */





INDOKOLÁS 1. A JAVASLAT HÁTTERE E javaslat célja, hogy lehetővé tegye Grönland részvételét a kimberleyi folyamat tanúsítási rendszerében az Európai Unióval folytatott együttműködésén keresztül. A javaslatban ismertetett rendszer lehetővé tenné a nyers gyémántok behozatalát és kivitelét Grönland, az Unió és a tanúsítási rendszer más részes felei között, feltéve, hogy a nyers gyémántok összes behozatalát és kivitelét az uniós hatóságok a nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló 2368/2002/EK rendeletben meghatározott szabályoknak megfelelően ellenőrizték, és a kiviteleket illetően tanúsították. Ez a társulás erősítené a gazdasági kapcsolatokat az Európai Unió és Grönland között a gyémántipar területén, és különösen Grönland számára lehetővé tenné gazdasági fejlődésének előmozdítása érdekében nyers gyémántok kivitelét, melyeket a tanúsítási rendszer céljaiból kiállított európai uniós tanúsítvány kísér. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Grönland és Dánia egyetért a javaslatban ismertetett megközelítéssel és vállalja, hogy átülteti és végrehajtja a Grönlandra alkalmazandó jogszabályokban a 2368/2002/EK rendeletnek a nyers gyémántok behozatalát és kivitelét meghatározó feltételekre és alakiságokra, a valamely nem uniós részes fél területére való továbbszállítására, az Unió – ideértve Grönlandot – kimberleyi folyamat tanúsítási rendszerben való részvételére, a megfelelő gondosságra vonatkozó kötelezettségekre, a szabályok megkerülése elleni fellépésre, az információcserére és az ezen rendelkezéseknek való megfelelés biztosítására vonatkozó rendelkezéseit. 3. A JAVASLAT JOGI ELEMEI A javaslat jogalapja a 207. cikk. A javaslat kiterjeszti az Unió területét Grönland területére is a kimberleyi folyamat tanúsítási rendszere céljaiból. Következésképpen Grönland nem engedélyezheti érvényes kimberleyi folyamat (KF) tanúsítvánnyal nem rendelkező nyers gyémántok behozatalát Unión kívüli területről, vagy az Unión kívüli területre való kivitelt. A módosítások lehetővé teszik Grönland számára nyers gyémántok kivitelét harmadik országokba, amennyiben a nyers gyémántokat az EU KF tanúsítványa kíséri. A tanúsítás eddigi feltételei szerint bizonyítani kellett, hogy a nyers gyémántokat jogszerűen importálták az Unióba. E javaslat alternatív feltételt vezet be, nevezetesen annak igazolását, hogy a gyémántokat Grönlandon bányászták és fejtették ki, és azokat eddig még nem exportálták. A javaslat meghatározza továbbá azokat a modalitásokat, amelyek a nyers gyémántok uniós hatóságoknak igazolás céljából való megküldésére vonatkoznak, kiterjeszti Grönlandra a tranzitra vonatkozó különös szabályokat, lehetővé teszi Grönland részvételét a rendelet végrehajtásáért felelős bizottságban, biztosítja Grönland képviseletét a kimberleyi folyamatban, valamint a más tagállamokkal megvalósuló együttműködést a Bizottság közreműködésével. A javaslat szorosan kapcsolódik a nyers gyémántok Unió és Grönland közötti mozgására vonatkozó különös szabályokat meghatározó tanácsi határozatra irányuló javaslathoz. E határozat szerint a nyers gyémántok Grönlandra vagy az Unióba történő behozatalára vagy az onnan történő kivitelre vonatkozó legfontosabb követelmények a következők: i. a gyémántokat hivatalos dokumentumnak kell kísérnie, amely igazolja, hogy a gyémántokat Grönlandon bányászták, vagy az uniós hatóság által érvényesített KF-tanúsítvány másolatának, és ii. a nyers gyémántokat jogosulatlan felnyitás ellen védett csomagolásban kell szállítani. A határozatban javasoltak szerint a Grönlandon bányászott vagy kifejtett nyers gyémántok – amennyiben azokat korábban nem exportálták valamely harmadik országba – behozhatók az Unió vámterületére a grönlandi hatóságok által kiállított bizonyító dokumentum kíséretében. Amennyiben Grönlandon bányászott vagy kifejtett nyers gyémántokat harmadik országba exportáltak, azok visszatérésüket követően ugyanazon szabályok szerint mozoghatnak az Unió és Grönland között, amelyek az Unióba importált minden más nyers gyémántra vonatkoznak. Javasoljuk a határozat alkalmazásának hozzáigazítását az ezen módosítás hatályba lépéséhez. 2013/0198 (COD) Javaslat AZ EURÓPAI PARLAMENT ÉS A TANÁCS RENDELETE a 2368/2002/EK tanácsi rendeletnek Grönland kimberleyi folyamat tanúsítási rendszere végrehajtásában való részvétele tekintetében történő módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikkére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, rendes jogalkotási eljárás keretében, mivel: (1) A nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló 2368/2002/EK tanácsi rendelet[1] létrehozza a nyers gyémántok tekintetében a tanúsítás, valamint import- és exportszabályozás közösségi rendszerét a kimberleyi folyamat tanúsítási rendszerének végrehajtása céljaiból. (2) Grönland nem része az Unió területének, de szerepel a Szerződések II. mellékletében található, a tengerentúli országokat és területeket tartalmazó listán. Az Európai Unió működéséről szóló szerződés 198. cikkének megfelelően a tengerentúli országok, illetve területek és az Unió közötti társulás célja a tengerentúli országok, illetve területek gazdasági és társadalmi fejlődésének az előmozdítása, valamint szoros gazdasági kapcsolatok létrehozása közöttük és az Unió egésze között. (3) A […] tanácsi határozat meghatározza azokat a szabályokat és eljárásokat, amelyek lehetővé teszik Grönland részvételét a kimberleyi folyamat tanúsítási rendszerében az Európai Unióval folytatott együttműködésén keresztül. Ez a társulás erősítené a gazdasági kapcsolatokat az Európai Unió és Grönland között a gyémántipar területén, és különösen Grönland számára lehetővé tenné gazdasági fejlődésének előmozdítása érdekében a nyers gyémántok kivitelét, melyeket a tanúsítási rendszer céljaiból kiállított európai uniós tanúsítvány kísér. (4) A 2368/2002/EK rendeletet módosítani kell annak érdekében, hogy e határozat hatályba léphessen, és biztosítható legyen Grönland részvétele a tanúsítási rendszerben. (5) Következésképpen Grönland nem engedélyezheti érvényes kimberleyi folyamat (KF) tanúsítvánnyal nem rendelkező nyers gyémántok behozatalát Unión kívüli területről, vagy az Unión kívüli területre való kivitelt. A módosítások lehetővé teszik Grönland számára nyers gyémántok kivitelét harmadik országokba, amennyiben a nyers gyémántokat az Európai Unió kimberleyi folyamat tanúsítványa kíséri. (6) A tanúsítás eddigi azon feltétele mellett, mely szerint bizonyítani kell, hogy a nyers gyémántokat jogszerűen importálták az Unióba, alternatív feltételt kell bevezetni, nevezetesen annak igazolását, hogy a gyémántokat Grönlandon bányászták és fejtették ki, és azokat eddig még nem exportálták. (7) Módosítani kell azokat a rendelkezéseket, amelyek a nyers gyémántok uniós hatóságoknak igazolás céljából való megküldésére vonatkoznak, ki kell terjeszteni Grönlandra a tranzitra vonatkozó különös szabályokat, lehetővé kell tenni Grönland részvételét a rendelet végrehajtásáért felelős bizottságban, biztosítani kell a képviseletét a kimberleyi folyamatban, valamint a más tagállamokkal megvalósuló együttműködést a Bizottság közreműködésével. (8) A 2368/2002/EK rendeletet ennek megfelelően módosítani kell. ELFOGADTA EZT A RENDELETET: 1. cikk A 2368/2002/EK rendelet a következőképpen módosul: (1) A 1. cikk helyébe a következő szöveg lép: „1. cikk Ez a rendelet a kimberleyi folyamat tanúsítási rendszer végrehajtása céljából létrehozza a nyers gyémántok tekintetében a tanúsítás, valamint az import- és exportszabályozás uniós rendszerét. A tanúsítási rendszer szempontjából az Unió területe és Grönland területe belső határok nélküli jogalanynak minősül. Ez a rendelet nem sérti a vámalakiságokra és -szabályozásra vonatkozó hatályos rendelkezéseket, illetve azokat nem helyettesíti.” (2) A 3. cikkben a bevezető mondat helyébe a következő szöveg lép: „A nyers gyémántoknak az Unióba vagy Grönland területére történő behozatala nem megengedett, amennyiben az alábbi feltételek mindegyike nem teljesül:” (3) A 4. cikk (1) bekezdésének helyébe a következő szöveg lép: „1. A csomagokat és a megfelelő tanúsítványokat – együtt és a lehető legkorábban – abban a tagállamban kell az uniós hatóságnak igazolás céljából benyújtani, ahová azokat beviszik, vagy a kísérő dokumentumban feltüntetett rendeltetési hely szerinti tagállamban. Ha a csomagok rendeltetési helye Grönland, úgy azokat igazolás céljából valamelyik uniós hatóságnak kell megküldeni, akár az importáló tagállamban, vagy a többi tagállam egyikében, ahol az uniós hatóság működik.” (4) A 8. cikk (1) bekezdésének helyébe a következő szöveg lép: „1. A Bizottság konzultációt folytat a részes felekkel azon gyakorlati megoldásokról, amelyekkel igazolható az exportáló részes fél a tanúsítványt érvényesítő illetékes hatóságának, hogy az Unió területére vagy Grönland területére történő behozatal megtörtént.” (5) A 11. cikkben a bevezető mondat helyébe a következő szöveg lép: „A nyers gyémántoknak az Unióból vagy Grönlandról származó kivitele nem megengedett, ha az alábbi két feltétel nem teljesül:” (6) A 12. cikk (1) bekezdésének a) pontja helyébe a következő szöveg lép: „ a) az exportőr meggyőző bizonyítékot szolgáltatott arra, hogy: i. azon nyers gyémántok, amelyek tekintetében a tanúsítványt kéri, a 3. cikk rendelkezéseivel összhangban, jogszerűen kerültek behozatalra; vagy ii. azon nyers gyémántokat, amelyek tekintetében a tanúsítványt kéri, Grönlandon bányászták vagy fejtették ki, amennyiben a nyers gyémántokat eddig még nem exportálták nem uniós részes fél területére.” (7) A 18. cikk helyébe a következő szöveg lép: „18. cikk A 4., 11., 12. és 14. cikk nem alkalmazható olyan nyers gyémántokra, amelyeket kizárólag abból a célból léptettek be az Unió vagy Grönland területére, hogy valamely, e területeken kívüli részes félnek továbbszállítsák azzal a feltétellel, hogy sem a nyers gyémántok szállítására használt eredeti csomagoláson, sem a részes fél illetékes hatósága által kiállított eredeti kísérő tanúsítványon nem történt módosítás az Unió vagy Grönland területére történő belépéskor és az onnan történő kilépéskor, és hogy a kísérő tanúsítvány világosan igazolja a továbbszállítást mint célt.” (8) A 21. cikk helyébe a következő szöveg lép: „21. cikk 1. Az Unió, ideértve Grönlandot, a kimberleyi folyamat tanúsítási rendszer részes fele. 2. A Bizottság – amely az Uniót, ideértve Grönlandot, képviseli a kimberleyi folyamat tanúsítási rendszerben – biztosítja a kimberleyi folyamat tanúsítási rendszere optimális végrehajtását, különösen a részes felekkel történő együttműködésen keresztül. E célból a Bizottság különösen információt cserél a részes felekkel a nyers gyémántok nemzetközi kereskedelméről, és adott esetben együttműködik a tevékenységek felügyeletében és a felmerülő viták megoldásában.” (9) A 23. cikk helyébe a következő szöveg lép: „23. cikk A 22. cikkben említett bizottság megvizsgálhat bármely, e rendelet alkalmazásával kapcsolatos kérdést. Ilyen kérdéseket az elnök vagy valamely tagállam vagy Grönland képviselője vethet fel.” 2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL L 358., 2002.12.31., 28. o.